Jaanus Rahumägi

Jaanus Rahumägi (sündinud 5. septembril 1963 Arukülas) on Eesti ettevõtja ja Reformierakonda kuuluv poliitik. 

Jaanus Rahumägi oli X ja XI Riigikogu koosseisu liige, Tallinna volikogu liige. Jaanus Rahumägi on Küprose Vabariigi aukonsul kogu Eesti Vabariigi territooriumil.

Rahumägi juhib rahvusvahelist turvafirmat ESC Global Security, mis tegeleb laevandusettevõtete turvalisuse tagamisega eri paigus maailmas. Jaanus Rahumägi on kirjutanud nii Eesti kui ka välismeediale kümneid artikleid ning avaldanud arvamust julgeoleku, ühiskondlikel ja äriteemadel. On avaldanud 1990. aastal enesekaitse õpiku.

Teda on autasustatud Siseministeeriumi, Päästeameti, Kaitseministeeriumi ja Politsei aukirjade, tänukirjade ja medalitega.

Haridus 
Jaanus Rahumägi on õppinud Tallinna 22. Keskkoolis ja Harju Kaugõppe Keskkoolis 1983, Tallinna Pedagoogilises Instituudis kehakultuuri erialal 1988–1990, Concordia Rahvusvahelises Ülikoolis rahvusvahelise õiguse erialal 1996–1999 ning Akadeemias Nord õigusteaduse erialal 2001–2002.

Töökäik 
Rahumägi on töötanud enesekaitse instruktorina 1985–1990, Eesti Vabariigi Eriteenistuses koolitusjuhina ja kaitseteenistuses 1990–1991, Välisministeeriumi konsultandina 1993–1994, Eesti Politsei peadirektori politseinõunikuna 1995–1997, Eesti Turvakeskuse AS-i (Estonian Security Center, ESC) juhina 1991–1995 ja 1997–1998 ning Siseministeeriumis sisejulgeoleku nõunikuna 2000–2002. 2003–2011 oli Rahumägi X ja XI Riigikogu koosseisu liige. Rahumägi kuulus Riigikogu õiguskomisjoni ja juhtis 2007–2011 Riigikogu Julgeolekuasutuste järelevalve erikomisjoni. 2011. aastast on ta ESC Global Security juhatuse liige.

Ta oli turvafirma ESC rajaja ja ainuomanik.

Jaanus Rahumägi on pidanud loenguid ning avaldanud artikleid julgeoleku korralduse ja kontrolli teemadel.

Poliitiline tegevus 
Jaanus Rahumägi oli Res Publica liige ja aseesimees 2002–2005, alates 2005. aastast on ta Eesti Reformierakonna liige. 

Rahumägi oli Tallinna Linnavolikogu liige 2002–2003 ja 2010. 

2003–2011 kuulus ta Riigikokku, olles X ja XI Riigikogu liige. Ta oli Riigikogu julgeolekuasutuste järelevalve komisjonis ja õiguskomisjonis, samuti julgeolekuasutuste järelevalve erikomisjoni esimees.

Ühiskondlik tegevus  

2018. aastal valiti Jaanus Rahumägi aktsiooni "Sajandi 100 arukülalast" raames toimunud rahvaküsitluse tulemusel sajandi saja meeldejäävama arukülalase hulka.

2020 aastal jõudsid Jaanus Rahumägi vahendusel Eesti Foto- ja Filmiarhiivi üle 6000 ENSV KGB poolt tehtud fotonegativi Laulvast revolutsioonist ja muudest sündmustest aastatel 1997-1990https://menu.err.ee/1092351/rahvusarhiivi-joudis-ule-6000-kgb-tehtud-foto-laulva-revolutsiooni-ajast

Isiklikku 
Jaanus Rahumägi on abielus Mari Rahumäega ning tal on tütred Katariina ja Maria Heleene.

Autasud 
 Eesti Politsei teenetemärk
 Eesti Politsei teeneterist
 Eesti Päästeteenustuse hõberist
Kreeka Vabariigi Lasithi prefektuuri Agios Nikolaose linna aumedal

Sporditegevus 
Ta oli Eesti meister karates aastal 1982. Oli Eesti Karate Föderatsiooni president 2016-2022.

Viited

Välislingid 

 Eriteenistuste töö muutub keerulisemaks, kommentaar Äripäevas, 28. oktoober 2002
  Rahumägi: Simmi tabamine oli kui riigieksam eriteenistustele Postimees, 31. detsember 2008

Eesti Reformierakonna poliitikud
X Riigikogu liikmed
XI Riigikogu liikmed
Eesti ettevõtjad
Eesti karatekad
Sajandi 100 arukülalast
Sündinud 1963